פוקס מאלדר

פוקס ויליאם מאלדר (באנגלית: Fox William Mulder) הוא דמות בדיונית של סוכן מיוחד ב-FBI ואחד משני הגיבורים הראשיים של סדרת המדע הבדיוני-על-טבעי של רשת "פוקס", "תיקים באפלה", בגילומו של דייוויד דוכובני. עמיתיו ללשכה נוטים לבטל את תאוריותיו בדבר פעילות חוץ-ארצית או תופעות על-טבעיות כתפיסות קונספירטיביות, אולם שותפתו הסקפטית אך התומכת, הסוכנת המיוחדת דיינה סקאלי, מגלה לא אחת כי מסקנותיו מתבררות כנכונות במפתיע. מאלדר וסקאלי עובדים במחלקת "תיקי X", העוסקת בתיקים לא פתורים של ה-FBI אשר מתגלים לעיתים קרובות כבעלי אופי על-טבעי או חוץ-ארצי. מאלדר שימש כדמות ראשית בשבע עונותיה הראשונות של הסדרה, ובהמשך הופיע כדמות משנית בעונות השמינית והתשיעית. הוא שב למעמד של דמות ראשית בעונות העשירית והאחת-עשרה. מאלדר הופיע לראשונה בפרק הפיילוט של העונה הראשונה, ששודר בשנת 1993. הוא מאמין בקיומם של עצמים בלתי מזוהים ובקיומה של קנוניה ממשלתית שנועדה להסתיר או להכחיש את האמת בדבר קיומם. בעיניו, תיקי ה-X והאמת שמאחורי הקנוניה המשוערת הם בעלי חשיבות עליונה, עד כדי כך שהפכו למוקד המרכזי של חייו. ביוגרפיה בדיונית פוקס ויליאם מאלדר נולד ב־13 באוקטובר 1961 באי מרתה'ס ויניארד שבמסצ'וסטס. היעלמותה המסתורית של אחותו, סמנתה, בילדותם והחיפוש הבלתי פוסק אחריה הפכו לכוח המניע המרכזי של חייו. בשנת 1983 סיים בהצטיינות יתרה תואר ראשון בפסיכולוגיה באוניברסיטת אוקספורד. בשנת 1986 סיים בהצטיינות את הכשרתו באקדמיית ה-FBI בקוונטיקו. מאלדר הצטרף רשמית ל-FBI ב־24 באוקטובר 1984. לאחר סיום הכשרתו החל לעבוד ביחידת המדעים ההתנהגותיים (פרופילאות פסיכולוגית) תחת הסוכן ביל פטרסון, עמו ניהל מערכת יחסים מתוחה. בשנת 1988 הועבר ליחידת הפשעים האלימים. באותה תקופה נתקל לראשונה בתיקי ה-X – מחלקה שולית שעסקה במקרים קרים הקשורים לתופעות על-טבעיות. מאלדר החל לעיין בתיקים אלה בזמנו הפנוי ופיתח כלפיהם אובססיה. בשנת 1991 פתח מחדש את מחלקת תיקי ה-X יחד עם הסוכנת דיאנה פאולי, אך זו עזבה זמן קצר לאחר מכן. מאלדר המשיך לחקור את התיקים לבדו עד מרץ 1992, אז הוצמדה אליו הסוכנת המיוחדת דיינה סקאלי, מרצה במרכז המחקר וההדרכה למדעי הזיהוי הפלילי של האקדמיה ל-FBI, במטרה להחיל גישה מדעית וספקנית על עבודתו ותאוריותיו. מטרתו העליונה של מאלדר הייתה לחשוף את מה שסבר כי מדובר בקנוניה ממשלתית להסתיר את האמת בדבר חיים חוצניים, וכן לגלות מה עלה בגורל אחותו. אמונתו בקיומם של חייזרים ובקנוניה רחבת היקף שימשה במשך רוב הסדרה כציר העלילתי המרכזי. עם זאת, לאחר שסקאלי החלימה מסרטן, השתכנע מאלדר בעקבות מייקל קריטשגאו כי ייתכן שאין חייזרים כלל, וכי האיום הומצא בידי גורמים ממשלתיים כדי להצדיק פעילות צבאית ולתמרן אותו. בעונה השביעית מגלה מאלדר לבסוף את האמת על אחותו: סמנתה נחטפה – בידי מיישבים חייזריים או בידי הקנוניה הממשלתית – ועברה ניסויים שונים. לאחר מכן הוחזרה ל"איש המעשן" וחיה תחת פיקוחו תוך המשך ניסויים. לבסוף נמלטה ואושפזה בבית חולים סמוך, שם נעלמה מחדרה הנעול. מתברר כי נלקחה בהתערבות רוחנית בידי ישויות המכונות "Walk-ins". מאלדר זוכה למפגש קצר עם רוחה. בשנת 2000 נחטף מאלדר עצמו בידי חייזרים ושב לכדור הארץ חודשים אחדים לאחר מכן, על סף מוות. הוא נדבק בנגיף חייזרי (בפעם השנייה), אך סקאלי מצליחה להצילו. לאחר שובו הוגשה בקשה להשיבו למחלקת תיקי ה-X, אך סגן המנהל, אלווין קרש – שקודם לנהל את המחלקה – דחה את הבקשה. מאלדר שב לעבודה לפרק זמן קצר, אך פוטר בשל אי-ציות להוראותיו להימנע מחקירת תיקי X. לאחר לידת בנה של סקאלי, ויליאם, ירד מאלדר למחתרת בניו מקסיקו בעקבות אזהרתו של קרש כי חייו בסכנה. כעבור כשנה במסתור, השיג מאלדר מידע קריטי על מועד מתוכנן לקולוניזציה חייזרית, אך נתפס והועמד לדין באשמת רצח נול רורר. חרף הגנה שאורגנה בידי וולטר סקינר ועדויות רבות, נגזר עליו עונש מוות. בסיוע גורמים שונים – בהם קרש שחזר בו ו"רוחו" של אלכס קרייצ'ק – נמלט מהכלא וברח עם סקאלי. בסיום הסדרה המקורית מצויים השניים במנוסה. שש שנים לאחר אירועי העונה התשיעית, מאלדר עדיין נחשב נמלט. סקאלי מציינת כי ה-FBI מחפש אותו, אך רומזת כי בפועל הם מעדיפים להניח לו. הוא נקרא לסייע בחקירת היעלמות סוכן FBI, ובתמורה מבוטלים כל האישומים נגדו. שבע שנים מאוחר יותר שב מאלדר ל-FBI עם פתיחתם המחודשת של תיקי ה-X, עבור חקירת קנוניה ממשלתית חדשה הכרוכה בשימוש בטכנולוגיה חייזרית. הוא וסקאלי חוזרים לחקור יחד מקרים שונים. שישה שבועות לאחר חזרתם מתעמת מאלדר עם "האיש המעשן", שנותר בחיים, בניסיון למנוע תוכנית לצמצום אוכלוסיית ארצות הברית באמצעות נגיף המוחדר לחיסוני אבעבועות שחורות. בחזון של סקאלי, נדבק מאלדר בנגיף אך מסרב להצעת העזרה של האיש המעשן להצטרף אליו. לבסוף ניצל בידי הסוכן מילר, וסקאלי מודיעה כי נדרש עירוי דם – שרק ויליאם יכול לספק. עוד מתברר כי החזון היה של ויליאם. סקינר מגלה מן האיש המעשן – אביו הביולוגי של מאלדר – כי הוא גם זה שהפרה מלאכותית את סקאלי ממאלדר, ולפיכך הוא אביו הביולוגי של ויליאם. בהמשך מתקרבים מאלדר וסקאלי מחדש, ולבסוף מגלה סקאלי למאלדר כי היא בהיריון ממנו. יצירה ופיתוח הופעות דייוויד דוכובני גילם את מאלדר כדמות קבועה בשבע העונות הראשונות של הסדרה. לאחר פרק סיום העונה השביעית, "Requiem", שבו נחטף מאלדר בידי חייזרים, עזב דוכובני את הסדרה כדמות ראשית. בחלקה הראשון של העונה השמינית הופיע מאלדר במספר הופעות אורח — בעיקר בפרקים "Within", "Without", "The Gift" ו־"Per Manum". בהמשך העונה מוחזר מאלדר לכדור הארץ, ועלילתה עוסקת במותו לכאורה, בתחייתו ובהחלטתו לעזוב את ה־FBI. לאחר סיום העונה השמינית עזב דוכובני את הסדרה באופן קבוע, והופיע בארבעה פרקים בלבד בעונה התשיעית, שנעשו באמצעות קטעי ארכיון והופעת קמע קצרה בלבד. לעומת זאת, הופעתו בפרק "The Truth", פרק הסיום של הסדרה המקורית, הייתה משמעותית, והוא שב להיות רשום בכתוביות הפתיחה כשחקן ראשי. כתיבה ופיתוח שלוש שנים לפני עלייתה של "תיקים באפלה" עבד דייוויד דוכובני בלוס אנג'לס, ושאף בתחילה לבסס קריירה קולנועית. בשנת 1993 העבירה לו סוכנתו, מלאני גרין, את תסריט פרק הפיילוט של הסדרה. גרין ודוכובני התרשמו מאיכותו, והוא ניגש לאודישן לתפקיד הראשי. באודישן לתפקיד פוקס מאלדר הרשים דוכובני מאוד, אך דיבר באיטיות יחסית. היוצר כריס קרטר סבר תחילה כי דוכובני אינו חד במיוחד, ואף ביקש ממנו לדמיין עצמו כסוכן FBI בשבועות הקרובים. מנהלת הליהוק התרשמה ממנו מאוד, ובהמשך ציין קרטר כי דוכובני התברר כאחד האנשים המשכילים ביותר שהכיר. לאחר שקיבל את התפקיד, סבר דוכובני כי הסדרה לא תחזיק מעמד זמן רב ולא תזכה להשפעה המשמעותית לה זכתה בפועל. קרטר סיפר כי שם המשפחה "מאלדר" נלקח משם נעוריה של אמו. השם הפרטי "פוקס" אינו מחווה לרשת "פוקס" ששידרה את הסדרה, כפי שנהוג לחשוב, אלא נקרא על שם חבר ילדות של קרטר בשם זה. הדמות הושפעה מהעיתונאי הבדיוני קרל קולצ'אק, שאותו תיאר קרטר כ"מאמין" בדומה למאלדר. קולצ'אק עצמו הושפע מהדמות הארי פיקארד, שוטר ברומן הערפדים "The Progeny of the Adder" מאת לס ויטן. כאשר קיבל דוכובני את התסריט, רבות מתכונותיו של מאלדר כבר היו מגובשות. המפיק בפועל פרנק ספוטניץ תיאר את דוכובני כשחקן פיקח במיוחד, וציין כי תרם בעצמו לרעיונות מרכזיים בעיצוב אופיו של מאלדר. בסיום העונה השביעית ניהל דוכובני משא ומתן עם רשת "פוקס", במסגרתו ביקש שכר גבוה יותר ולוח זמנים נוח יותר, בין היתר. לאחר יישוב המחלוקת החוזית, חדל מהשתתפות קבועה בסדרה בתום העונה השביעית, דבר שעורר אי-ודאות באשר לעתידה של עונה שמינית. קרטר ורבים מן המעריצים סברו כי הסדרה הגיעה לנקודת סיום טבעית עם עזיבתו, אך הוחלט כי מאלדר ייחטף בסיום העונה השביעית, באופן שיאפשר את חזרתו ב-12 פרקים בעונה שלאחר מכן. בעונות המאוחרות יותר הוחלף מאלדר בדמותו של ג'ון ג'יי דוגט (בגילומו של רוברט פטריק). בעונה התשיעית הופיע דוכובני בשלושה פרקים בלבד. לאחר סיום הסדרה החלו קרטר וספוטניץ לדון בסרט המשך קולנועי. דוכובני ציין כי תמיד רצה לשוב לזיכיון, וכי המעבר לקולנוע היה שלב טבעי בהתפתחותו. על דמותו בסרט "תיקים באפלה: רוצים להאמין" (2008) אמר כי ביקש לגלם את מאלדר "קצת אחרת": ”אדם ש"הפסיד בכל הקרבות" ו"נשחק בידי החיים… אותו אדם, אך מבוגר יותר.” מאלדר הופיע בהופעת קמע בסדרת הספין אוף "האקדוחנים". בסדרה "Millennium" נראה הגיבור פרנק בלאק מבקר באקדמיית ה-FBI בקוונטיקו, שם נראים מאלדר וסקאלי יורדים במדרגות – למעשה היו אלה כפילים של דוכובני וג'יליאן אנדרסון. אפיון הדמות למרות ריחוקו הרגשי וחוש ההומור הציני שלו, מאלדר מפגין התלהבות וסקרנות בלתי מרוסנות בכל הנוגע לתופעות על-טבעיות, בעיקר בשל מעורבותו האישית בעקבות חטיפת אחותו. וולטר סקינר ובכירים אחרים ב-FBI הביעו לא פעם דאגה לנוכח התנהלותו הבלתי-מקצועית. חששות אלה מתממשים כאשר מאלדר מאפשר שוב ושוב לרגשותיו האישיים להעיב על שיקול דעתו; מעורבותו הרגשית בתיקי עב"מים הולכת ומחריפה לאורך הסדרה, במיוחד בעקבות חטיפתה של דיינה סקאלי ומחלת הסרטן שלה, לצד טראומת חטיפת אחותו. מאלדר נוטה לאבד שליטה כאשר סקאלי מעורבת. במספר הזדמנויות הוא מגיב באלימות מתוך יגון, ואף מאיים בגלוי להשתמש בכוח פיזי. נטייתו להגן עליה נובעת לא רק מאהבתו וממסירותו אליה, אלא גם מתחושת אשמה עמוקה; מאלדר הודה כי הוא חש אחראי בעקיפין לסבל ולטרגדיות שפקדו את סקאלי בעקבות חקירותיהם. בפרק "Drive" מתנצל מאלדר בציניות בשם "הקונספירציה היהודית הבינלאומית", בתגובה להתפרצויות אנטישמיות של חשוד, אשר גם מנחש כי מוצאו יהודי על סמך שם משפחתו. עם זאת, בפרק "קדיש" הוא אינו מצליח לזהות ספר תלמודי, מצהיר שאינו יודע עברית ואף מתבדח על כך שישו קם לתחייה. בנוסף, מאלדר – כמו אביו לפניו – זכה לטקס קבורה נוצרי בניהול כומר פרוטסטנטי לאחר "מותו" לכאורה, דבר המרמז על רקע פרוטסטנטי, בניגוד לרקע הקתולי של סקאלי. גם בפרק "Conduit" נראה מאלדר מחפש נחמה בכנסייה נוצרית. עם זאת, ייתכן שהוא בעל מוצא אתני יהודי לצד חינוך נוצרי, אולי בעקבות נישואי תערובת או המרה דתית. דייוויד דוכובני עצמו רמז בראיון במהלך הפקת העונה השנייה כי מאלדר יהודי. בפרק "The Field Where I Died" נכנס מאלדר לטראנס היפנוטי ונזכר בגלגולי חיים קודמים – באחד מהם הוא אסיר במחנה ריכוז בתקופת השואה, ובאחר חייל קונפדרציה שנהרג בקרב צ'טנוגה. מאלדר כמעט שאינו נראה ישן במיטה. חדר השינה בדירתו משמש למעשה כמחסן עמוס חפצים, לרבות קופסאות של מגזינים פורנוגרפיים. במקום זאת הוא ישן על הספה, לעיתים קרובות מול טלוויזיה פועלת בקול רם. כאשר הוא מודאג או שקוע בחקירה, מאלדר נכנס לעיתים למצבים כמעט מאניים, דבר שמחמיר את נטיותיו לנדודי שינה. מאז "Dreamland II", שבו "האיש בשחור" מחליף עמו גוף ומשתלט על חייו, שופץ חדר השינה שלו והותקנה בו מיטת מים. בפרק "Monday" הוא מתעורר רטוב לחלוטין לאחר שמיטת המים – שאינו זוכר כלל שרכש, משום שמוריס פלטשר קנה אותה בזמן חילוף הגופים – מתחילה לדלוף. מערכות יחסים משפחתו למאלדר הייתה מערכת יחסים מתוחה עם הוריו, ביל וטינה מאלדר, בין היתר בשל מעורבותם העקיפה בפרשת תיקי ה-X. בתחילה לא ידע כי אביו היה קשור לקנוניה ולחטיפת סמנתה. ביל, שהתאכזב מממשלת הצללים ומתפקידו בה, ניסה לחשוף בפני פוקס את מעשיו בעבר, אך נורה למוות בידי אלכס קרייצ'ק – שפעל כמתנקש מטעם הסינדיקט – לפני שהספיק למסור מידע משמעותי. בשנים שלאחר מכן הסתכסך מאלדר פעמים אחדות עם אמו, בניסיונו להבין עד כמה ידעה על מעורבותו של אביו. טינה מתה בהתאבדות לכאורה, לאחר שהעומס הרגשי מחטיפת סמנתה נעשה בלתי נסבל. בשנותיו האחרונות במחלקת ה-X אף נאלץ מאלדר להטיל ספק בכך שביל היה אביו הביולוגי. הוא שקל את האפשרות כי אמו ניהלה רומן עם "האיש המעשן", קשר שאולי הוביל להולדת סמנתה או אף להולדתו שלו. בהמשך נרמז כי ייתכן שמדובר באפשרות ממשית, וג'פרי ספנדר, בנו של "האיש המעשן", טען כי מאלדר הוא אחיו למחצה. בעונה התשיעית מתברר כי לספנדר ולמאלדר דנ"א דומה מאוד, דבר המחזק את ההשערה כי יש להם אותו אב ביולוגי. קשרים רומנטיים מוקדמים במהלך לימודיו באוקספורד, בסביבות 1983, ניהל מאלדר מערכת יחסים עם פיבי גרין, שלימים הפכה לחוקרת במשטרת המטרופולין של לונדון. עם פתיחת תיקי ה-X ב־1991, היה קרוב לשותפתו המקורית, דיאנה פאולי. אף אחד מן הקשרים הללו לא התפתח למערכת יחסים יציבה וארוכת-טווח. דיינה סקאלי ערך מורחב – דיינה סקאלי הקשר המשמעותי ביותר בחייו של מאלדר היה עם שותפתו ל-FBI, דיינה סקאלי, אשר הוצמדה אליו מלכתחילה במטרה "להפריך את עבודתו" מטעם גורמי הקנוניה והנהלת ה-FBI. בניגוד לכוונות אלה, נאמנותה נקשרה במהרה הן לחקירותיו והן אליו עצמו. גישתה המדעית העניקה לעבודתם מידה של אמינות, והוציאה את תיקי ה-X משוליותם. מערכת היחסים המקצועית והאישית ביניהם הלכה והעמיקה לאורך השנים. במשך רוב הסדרה הקשר ביניהם הוצג כאפלטוני, אך בעונות המאוחרות נרמז בבירור כי התפתח לקשר רומנטי. השניים נהגו לפנות זה לזה בשמות המשפחה בלבד – מאלדר סלד משמו הפרטי, בעוד שלסקאלי לא הייתה הסתייגות דומה. בפרק הרביעי של העונה השביעית קיבלו הרמיזות הרומנטיות אישוש מפורש כאשר חלקו נשיקה. בסצנת הסיום של הסדרה המקורית נראו השניים שוכבים יחד במיטה לאחר שנמלטו, ומהרהרים בעתידם. בגמר העונה האחת־עשרה מתגלה כי סקאלי בהיריון ונושאת את ילדו של מאלדר. יריבים יריבו המרכזי של מאלדר היה "האיש המעשן", אשר על אף כוונותיו הזדוניות גילה כלפיו יחס מיוחד. אף שנהג ללעוג למאלדר על תמימותו ולזלזל במאמציו, בפרק "Two Fathers" אמר לבנו, ג'פרי ספנדר כי הוא "מחוויר בהשוואה לפוקס מאלדר". מאלדר פיתח גם איבה עמוקה כלפי אלכס קרייצ'ק – סוכן כפול שעבד לצדו לזמן קצר ב-FBI כחלק ממבצע חדירה. קרייצ'ק הפך לאויב חוזר ופעל כמתנקש עבור הסינדיקט, ובין היתר רצח עבורם את ביל מאלדר ומליסה סקאלי. ביקורת ופרסים דייוויד דוכובני היה מועמד לשני פרסי אמי בשנים 1997 ו-1998 בקטגוריית "השחקן הראשי הטוב ביותר בסדרת דרמה", אך לא זכה בפרס. בשנת 1995 היה מועמד לפרס גלובוס הזהב בקטגוריית "השחקן הטוב ביותר – סדרת דרמה". שנתיים לאחר מכן שב והיה מועמד באותה קטגוריה ואף זכה בפרס; בשנים 1997 ו-1998 היה מועמד שוב אך לא זכה. דוכובני היה מועמד חמש פעמים לפרס גילדת שחקני המסך בקטגוריית "השחקן הטוב ביותר בסדרת דרמה", אך לא זכה באף אחת מהפעמים. בשנת 1997 זכה בפרס סטלייט בקטגוריית "השחקן הטוב ביותר – סדרת דרמה", והיה מועמד פעם נוספת בשנת 1998. גרסאות מונפשות של מאלדר הופיעו בסדרות "משפחת סימפסון" וב-"Eek! the Cat" (שתיהן זכו לאזכורים בפרקי הסדרה), בפרקים "The Springfield Files" ו-"Eek Space-9" בהתאמה. בשני המקרים דיבב דוכובני את הדמות. הוא הופיע בתפקיד מאלדר גם בתוכנית המערכונים "סאטרדיי נייט לייב" לצד מולי שאנון בתפקיד סקאלי ושימש כמנחה התוכנית. לצדו הופיע ניקולס ליאה, שגילם את אלכס קרייצ'ק, במערכון פרודי על הסדרה. ג'ויס מילמן מ"הניו יורק טיימס" ציינה כי הסוכן המיוחד דייל קופר מ"טווין פיקס" עשוי היה להיחשב ל"תאומו הרוחני" של מאלדר, אילו דוכובני לא הופיע קודם לכן בטלוויזיה. בביקורת על הסרט "תיקים באפלה" תיארה מוירה מקדונלד את הצפייה בדוכובני ובג'יליאן אנדרסון כ"חוויה מהנה". לעומת זאת, ג'סי הסנגר מ-"PopMatters" מתח ביקורת שלילית על העונה השמינית, טען כי רוברט פטריק לוהק שלא כראוי, וכינה את הופעותיו של דוכובני כמאלדר בעונה זו כ"שטחיות". מבקרים ומעריצים כאחד שיבחו לאורך השנים את הכימיה בין דוכובני לאנדרסון. ריצ'רד קורליס ממגזין "טיים" החמיא לדוכובני על כך שהתבסס בתפקיד במהירות רבה וכינה את הדמות "חוקר אובססיבי ועיקש". רוברט פטריק, שהחליף את דוכובני בתור הפרוטגוניסט הגברי לאחר העונה השביעית, ציין כי הכימיה בין דוכובני לאנדרסון היא תופעה שמתרחשת "פעם בחיים" בלבד. מגזין "TV Guide" דירג את דמותו של פוקס מאלדר במקום השביעי ברשימת "50 אגדות המדע הבדיוני הגדולות ביותר". הערות שוליים